# Valtiolta ei puutu kuin femma

### Musta Epro

Vietettiin yhdistyksemme entisen tilintarkastajan hautajaisseremonioihin kuuluvaa vainajan muistojuhlaa. Vainaja oli asiallisin menoin saatettu Hietaniemen hautausmaan viimeiseen lepoon. Hautaanlaskemisen jälkeen tapoihin kuuluu muistotilaisuus. Muistotilaisuutta vietettiin asianmukaisesti lähiystävien kanssa ravintola Juttutuvan eriössä. Ja kesken kaiken tilaisuuteen saapui huumeosaston etsivät kustannuksista piittaamatta.

Tilanne muistutti elävästi kieltolakiin pohjautuvaa "Piukat paikat"-elokuvaa, missä lahjomattomat vierailivat myös muistotilaisuudessa. Etsivät poimivat tilaisuudesta arvalla kaksi rikoksesta epäiltyä varmaan talteen Pasilaan seuraavaksi yöksi. Arpajaiset menivät tyyliin: "Entten, tentten, teelikamentten. Torstit ne tulee, piiput piiloon. Kaksi ringistä Pasilaan pois!"

Ja sitten ne kauheat seuraukset. Toiselta pidätetyltä sattui löytymään kokonaista 4 grammaa kotimaista hamppua. Tiedetäänhän kotimaisen kasvin vaarallisuus huumeena. Porttiteorian mukaan tämä kasvattaja varmaan seuraavaksi siirtyy kasvattamaan kovempaa kasvia, kuten omenapuuta tai pihlajaa. Jotta tämä hirveä kierre saataisiin katkaistua rätkäisi Helsingin Käräjäoikeus kasvinosien hallussapidosta 300 mk sakkoa. Toinen pidätetty oli myös vaarallinen esimerkki: Mies on keikkamuusikko ja kutsuttu tilaisuuteen esiintymään. Tämä laista piittaamaton oli tosin jättänyt taskuunsa hankkimastaan 0.5 gramman pipanasta kokonaista 0.4 grammaa. (Mittaus tehty rikospoliisin puntarilla.) Tästä hallussapitorikoksesta Helsingin Käräjäoikeus tuomitsi arvon muusikkomme 200 mk:n sakkoon sekä lisäksi 0.1 gramman kadottamisesta 5 mk:n korvauksiin valtiolle. (Rakas lukija. Valtio hinnoitteli hasiksen gramma- arvoksi 50 mk. Älkää maksako pimeitä hintoja.)

Viranomaiset valittavat jatkuvasti määrärahojen puutetta. Kyllä kai puutetta on, koska tällaisesta operaatiosta valtio sai kokonaista 505 mk alijäämäiseen Viinasen pussiin. Tosin valtion pussista meni ko. operaatiosta kuitenkin kuluja. Kulut muodostuivat kahden poliisisedän käynnistä noutokeikalla. Viimeisten tietojen mukaan poliisin kustannukset ovat poliisia kohden 300 mk/h. Lisäksi tulee kuulustelukustannukset, pidätettyjen ruokkiminen, syyttäjän kustannukset, haastemiehen kustannukset sekä oikeudenkäyntikulut. Voidaan kysyä, oliko sattunut kauhea rikos vai oliko tämä sitä rikoksenehkäisyä kustannuksista piittaamatta. Onneksi vuodenvaihteessa tuli voimaan uusi laki, minkä tulkinnassa painotetaan vähäisestä hallussapitorikoksesta syyttämättä jättämistä. Jos joku vielä kertoisi mikä on se määrä, mitä pidetään vähäisenä.